เก็บรายได้ปีงบ57ต่ำเป้า2.01แสนล้าน
เศรษฐกิจพ่นพิษเก็บรายได้ปีงบประมาณ 2557 ต่ำกว่าเป้าที่ตั้งไว้สูงถึง 2.01 แสนล้านบาท
16 ต.ค. 2557

เศรษฐกิจพ่นพิษเก็บรายได้ปีงบประมาณ 2557 ต่ำกว่าเป้าที่ตั้งไว้สูงถึง 2.01 แสนล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้รัฐบาลสุทธิปีงบประมาณ 2557 (ต.ค. 2556 – ก.ย. 2557) จัดเก็บได้ 2.07 ล้านล้านบาท ต่ำกว่าเป้า  2.01 แสนล้านบาท หรือ 8.8% เนื่องจากการหดตัวของมูลค่าการนำเข้า ส่งผลให้การเก็บภาษีมูลค่าเพิ่มจากการนำเข้าและอากรขาเข้าจัดเก็บได้ต่ำกว่าประมาณการ ประกอบกับภาวะเศรษฐกิจที่ชะลอตัวในช่วงที่ผ่านมา ทำให้ผลประกอบการของภาคเอกชนไม่ขยายตัวเท่าที่ประมาณการไว้ ส่งผลให้การจัดเก็บภาษีเงินได้นิติบุคคลต่ำกว่าเป้าหมาย 
นอกจากนี้ ภาษีที่จัดเก็บจากฐานการอุปโภคบริโภค โดยเฉพาะภาษีสรรพสามิตรถยนต์และภาษีน้ำมันจัดเก็บได้ต่ำกว่าเป้าหมาย เนื่องจากอุปสงค์รถยนต์ในประเทศหดตัว และ  การขยายระยะเวลาปรับลดอัตราภาษีน้ำมันดีเซลเพื่อบรรเทาภาระของประชาชน ซึ่งส่งผลให้การจัดเก็บภาษีน้ำมันดีเซลต่ำกว่าประมาณการ 2.8 หมื่นล้านบาท
นายกฤษฎา กล่าวว่า ผลการจัดเก็บรายได้รัฐบาลในปีงบประมาณ 2557 ที่ต่ำกว่าเป้าหมาย เป็นผลจากภาวะเศรษฐกิจทั้งในและนอกประเทศที่ชะลอตัว อย่างไรก็ดี เศรษฐกิจไทยที่มีแนวโน้มปรับตัวดีขึ้น จะเป็นปัจจัยสนับสนุนการจัดเก็บรายได้ของรัฐบาลในปีงบประมาณ 2558 ให้ได้ตามเป้า